
RAPORT  COMUN

asupra proiectului de Lege pentru aprobarea Ordonanţei de urgenţă a Guvernului nr.226/2008 privind unele măsuri 

financiar-bugetare

În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa nr. PLx 211 din 30 martie 2009, cu dezbaterea pe fond a proiectului de Lege pentru aprobarea Ordonanţei de urgenţă a Guvernului nr. 226/2008 privind unele măsuri  financiar-bugetare.
La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere avizele favorabile ale Consiliului Legislativ (nr.1655/30.12.2008), Comisiei pentru sănătate şi familie (nr.28/113/08.04.2009) şi Comisiei juridice, de disciplină şi imunităţi (nr.31/404/27.04.2009).

Proiectul de lege are ca obiect de reglementare stabilirea unor măsuri financiar-bugetare destinate efortului bugetar în anul 2009, dat fiind faptul că legea bugetului de stat şi legea bugetului asigurărilor sociale de stat pe anul 2009 nu era adoptată, printre care: stabilirea pentru anul 2009 a cotelor de contribuţii pentru asigurările de sănătate, la bugetul asigurărilor pentru şomaj, la bugetul asigurărilor sociale, datorate de angajatori în funcţie de clasa de risc pentru accidente de muncă şi boli profesionale, limitarea cheltuielilor pentru transmiterea şi achitarea drepturilor finanţate din bugetul asigurărilor sociale de stat şi a celor din bugetul asigurărilor pentru şomaj, pentru anul 2009, de până la 1,03 din sumele virate, stabilirea pentru anul 2009 a cuantumului ajutorului de deces, neacordarea tichetelor de masă, stabilirea valorii punctului de pensie, necompensarea în bani a tichetelor de călătorie pe calea ferată neutilizate în anul 2008 de către pensionari.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de lege în şedinţe separate. 

Membrii Comisiei pentru buget, finanţe şi bănci au dezbătut proiectul de lege în şedinţa din 22 aprilie 2009 şi au hotărât, cu majoritate de voturi, adoptarea proiectului de lege în forma prezentată. 
La lucrările comisiei au fost prezenţi 29 de deputaţi, din totalul de 32 membri ai comisiei.

Membrii Comisiei pentru muncă şi protecţie socială au dezbătut proiectul de lege în şedinţa din 29 aprilie 2009 şi au hotărât, cu 13 voturi pentru şi 4 voturi împotrivă, adoptarea proiectului de lege în forma prezentată. 

La lucrările comisiei au fost prezenţi 17 deputaţi din totalul de 19 membri ai comisiei. 
La dezbateri au participat, în conformitate cu prevederile art.55 din Regulamentul Camerei Deputaţilor:

· d-l Marius Lazăr - Secretar de Stat, Ministerul Muncii, Familiei şi Protecţiei Sociale 
· d-l Gheorghe Gherghina - Secretar de Stat, Ministerul Finanţelor Publice
· d-l Ion Gogoescu - şef serviciu, Ministerul Finanţelor Publice

· d-l Florea Cojoc - şef serviciu, Ministerul Finanţelor Publice
· d-l Preda Nedelcu – preşedinte, Federaţia Sindicatelor Pensionarilor din România
· d-l Viorel Copil - secretar general, Federaţia Sindicatelor Pensionarilor din România
· d-na Laurenţia Istan – preşedinte, Alianţa Pensionarilor din România
· d-l Dumitru Cojanu – preşedinte, Federaţia Naţională a Pensionarilor din România.
În cadrul dezbaterilor din cele două comisii s-au formulat amendamente care, supuse votului, au fost respinse. Acestea sunt redate în anexa la prezentul raport.


Proiectul de Lege a fost adoptat de Senat în condiţiile art.75 alin.(2) teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

PREŞEDINTE,




PREŞEDINTE,

Victor Paul Dobre



Viorel Ştefan

SECRETAR,





SECRETAR,


 


Adrian Solomon

Şef serviciu,
Consiler parlamentar Elena Mesaroş

Expert parlamentar Adriana Breazu


Consilier parlamentar Ene Georgiana
ANEXĂ

Amendamente respinse

	Nr. crt.
	Text OUG nr. 226/2008
	Amendamentul propus 
şi autorul acestuia
	Motivarea amendamentului

	1
	Art.6. - (1) Începând cu data de 1 ianuarie 2009, valoarea punctului de pensie reglementat de Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, este de 697,5 lei.
(2) Valoarea punctului de pensii, prevăzută la alin. (1), se va aplica până la data de 1 a lunii următoare publicării în Monitorul Oficial al României a Legii bugetului asigurărilor sociale de stat pe anul 2009.
	Art. 6 se modifică şi va avea următorul cuprins:

„Art.6. - (1) Începând cu data de 1 ianuarie 2009, valoarea punctului de pensie reglementat de Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, este de 761,85 lei, pentru anul 2009.
(2) Art.16 alin.(1) din Legea nr.19/2009 a bugetului asigurărilor sociale de stat pe anul 2009 se modifică corespunzător.”

Autori: d-nii deputaţi Nini Săpunaru, Titi Holban, Cristina Pocora, Gheorghe Dragomir, Gheorghe-Eugen Nicolăescu, Victor Paul Dobre, Daniel Chiţoiu, Mihai-Aurel Donţu, Dan Mihai Marian, Horea-Dorin Uioreanu

	Atât timp cât bugetul asigurărilor sociale de stat este excedentar, trebuie respectată Legea nr.250/2007 pentru modificarea Legii nr.19/2000 privind sistemul public de pensii şi alte drepturi de asigurări sociale.

	2
	Art.9. – Compensarea în bani pentru tichetele de călătorie pe calea ferată neutilizate în anul 2008, prevăzută la art.4 din Ordonanţa de urgenţă a Guvernului nr.71/2004 privind acordarea unor facilităţi familiilor de pensionari, aprobată prin Legea nr.565/2004, cu modificările ulterioare, nu se acordă.


	Se propune eliminarea textului.

Autori: d-nii deputaţi Nini Săpunaru, Titi Holban, Victor Paul Dobre şi d-na deputat Cristina Pocora

	Pentru a se acorda acest drept potenţialilor beneficiari, având în vedere veniturile reduse ale pensionarilor.

